Foto’s: Skattige prins George word 8Prins George vier Vrydag sy agtste verjaardag. (Foto: Instagram/Duke and Duchess of Cambridge) Prins George, die oudste spruit van prins William en sy vrou, Kate, vier Vrydag sy agtste verjaardag. Om die geleentheid te vier, het die hertog en hertogin van Cambridge ŉ portretfoto van prins George op sosiale media gedeel. Die foto word wyd en syd versprei en die internet gons oor “hoe vinnig” hy grootgeword het. Vele van die kommentare op die foto wys ook daarop hoe baie prins George lyk na sy bloubloed-pa, wat tweede in ag kom vir die Britse troon naas sy oupa, prins Charles. “Waarheen het die tyd gegaan?” het Kumla Gurmail, ŉ Instagram-gebruiker, gekoer. “Baie geluk met jou verjaardag, George.” “Sjoe, kyk hoe groot lyk hy. Ongelooflike foto wat sy volwassenheid én skattigheid vasvang,” het nog ŉ Instagram-gebruiker geskryf. Die foto, waarin prins George op die enjinkap van ŉ motor sit en in ŉ blou-en-oranje gestreepte kraag-T-hemp uitbundig vir die kamera glimlag, is deur Kate geneem. Kate is ŉ kranige fotograaf wat lief is daarvoor om haar drie spruite met hulle verjaardae voor die lens te laat pryk. Dié foto is vroeër vandeesmaand in Norfolk, Brittanje geneem. Prins George het ŉ jonger sussie, prinses Charlotte (6), en kleinboet, prins Louis (3).